LidanRubinov/Halacha-QA huggingface dataset:
שאלה: נישואין וזוגיות-מחיפושים עד החלטה: אני בת 19.5 חשוב לי לשאול. יצאתי עד עכשיו עם שלושה בחורים ולכולם אמרתי לא אחרי קשר ארוך יחסית. א. אני מחפשת בחור עם יציבות שאוכל להרגיש משענת לידו ולהעריך אותו. חשבתי שזה קשור לגיל אבל ראיתי שאין הבדל (בחור בן 23 או 21) אלא קשור לאישיות. איך אני יכולה לבדוק את זה? אגב-על כולם אומרים את זה. ב. אני ב"ה בחורה יפה ואני מפחדת שזה מה שגורם לבחורים לרצות לצאת איתי. איך אני יכולה לבדוק כזה דבר? (ב"ה יש בי המון דברים טובים אמיתיים וחשוב לי שזו תהיה הסיבה) ובכלל-עד כמה צריך לייחס חשיבות לנושא הזה? ג. אני מאד צעירה ומצד אחד אני מרגישה צורך נפשי להתחתן ומצד שני דואגת לגבי לימוד מקצוע. (חשוב לי בעל שילמד, וחשוב לי לא להסתמך על ההורים) גם זה שחברות טובות מתחתנות-משפיע. חשוב לי להדגיש שלא זלזלתי בשום קשר ואף התייעצתי עם האנשים המתאימים.
תשובה: את צודקת שהיציבות היא תכונה חשובה בחיים הזוגיים וצריך לשים אליה לב בשעה שמחפשים בן זוג לחיים, אבל צריך לדעת שרוב הבחורים יציבים ולא כל התלבטות או חיפוש כבר הופך את הבחור ללא יציב. כשם שגם את מתלבטת לפעמים, גם לו מותר. במהלך הפגישות ניתן לשים לב לאחידות וליציבות של הבחור, גם בהתנהגותו וגם במחשבותיו ותוכניותיו לגבי העתיד. הנקודה השניה שחשובה לא פחות היא הערכה: הזוגיות בנויה על הערכה הדדית. אי אפשר לקיים חיי זוגיות לאורך זמן בלי הערכה הדדית. ולכן אם במשך הפגישות את רואה שלא מתפתחת הערכה אליו ולמה שהוא עושה או מתכנן לעשות, להתנהגותו וליחסו לסביבתו וכד' יש מקום להרהר על הקשר. אבל גם כאן לא צריך להגזים. לא צריך להגיע להערצה כדי להתחתן. מספיק שאת מעריכה אותו ומזדהה עם תוכניותיו לעתיד. ביחס ליופייך, קל לראות, אם במשך הפגישות הבחור שם לב גם לתכונות אחרות שבך, ונותן להן לבוא לידי ביטוי - סימן שלא רק היופי מושך אותו. אם חשובה לו ההרגשה שלך והיכולת שלך להביע את מה שיש בך - סימן שהוא רוצה אותך, ואם הוא מרוכז בעצמו, ומחפש רק את סיפוקו ממך - הוא לא רוצה אותך אלא את יופייך. עזבי אותו. ביחס ללימודים - אומנם לימודים תוך כדי בניית בית יוצרת עומס, אבל זהו עומס נעים - שממלא סיפוק. גם בעל שלומד תורה יכול לעבוד מעט ולפרנס, וגם אם נסמכים - מעט!!! - על הורים, זה ממש לא נורא, הם יעשו את זה באהבה. והעיקר לדעת שהשאלות הללו, שנראות כמו הרים, אם מתמודדים איתם יחד, מתוך שיתוף פעולה - מתגברים עליהם בהרבה יותר קלות ממה שנדמה כשנמצאים לבד. צאי ללמוד וגם לחפש לך בעל. בהצלחה בשניהם.
שאלה: טהרת משפחה: שמעתי שכתוב בהלכות שאם לא שומרים על טהרת משפחה אז חיי הגבר מתקצרים. רציתי לדעת האם יש אמת בדברים?
תשובה: העונש על איסור נידה הוא עונש כרת. כרת משמעותו שהחיים מתקצרים. זה נוגע גם בנוגע לאיש וגם בנוגע לאישה. וחיים ארוכים מתוך טהרה וקדושה.
שאלה: חייבים לעשות שבת חתן: שבת חתן זה חובה או רק מנהג? האם חייב רק את העלייה לתורה או גם הסעודה חובה? העניין שהורי החתן רחוקים מקיום המצוות והם חושבים שזה מנהג לא חשוב בכלל ולא מעוניינים לעשות. אז אני שואלת עם ניתן לדלג על זה או שאני אדאג שמישהו אחר יעשה לנו?
תשובה: מנהג ישראל להעלות את החתן לתורה בשבת שלפני החתונה. אין חובה להזמין אורחים או לעשות סעודה גדולה. לאחר החתונה יש לעשות שבת שבע ברכות ולהקפיד להזמין את כל האורחים לכל השבת בכדי שלא יהיה חילול שבת.
שאלה: צביעת שיער: אני בגיל 24 ומזה תקופה יש לי שיער לבן שמתרבה מיום ליום. להערכתי, בתוך שנה עד שנתיים ילבינו כל שערות ראשי. שאלתי היא, האם מותר לי לצבוע את השער הלבן. אמנם בכדי להתייפות, אסור משום לא ילבש, אך אצלי אין מדובר ברצון להיות יפה יותר אלא ברצון להראות נורמלי כמו כולם ולא להראות כמו בגיל שיבה בגיל צעיר. הדבר גם גורם לי ולאשתי לעגמת נפש.
תשובה: אם המטרה לא להתייפות אלא רק להיראות כבן גילך ואתה סובל מכך - מותר.
שאלה: מסחר הוגן באינטרנט: ברשותי עסק באינטרנט, אני מוכר מוצרים אותם אני מייצר ובנוסף מוכר סחורה של ספקים אחרים איתם אני עובד. לאחרונה מצאתי חנות המוכרת מוצר מהסוג אותו אני מוכר גם כן באיכות גבוהה ובמחיר נמוך מאוד (החנות אינה ספק סחורה אלה חנות המוכרת גם כן ללקוחות ומוכרת את המוצר הנ"ל במחיר זול בהרבה מהספקים שלי). אותו בעל חנות (המייצר ומוכר את אותו מוצר) מפרסם בחנות כי אסור לקנות את מוצריו על מנת למוכרם אך לא מגביל את הרכישה בכמות בשום צורה. 1. האם זכותי לאחר שקניתי את אותו מוצר מאותה חנות למכור את המוצר ללקוחות החנות שלי למרות בקשתו של בעל החנות שלא למכור את המוצר? 2. האם קניית המוצר על ידי הופכת אותי לבעלים של המוצר שזכותו גם למוכרו? ברצוני להוסיף שאותה חנות מוכרת את המוצר במחיר של כ-10 אחוז ממחיר השוק ללקוח ובכך גורמת לשאר המוכרים הפסדים. בנוסף לא מדובר במוצר המצריך אחריות או שירות כלשהוא. אין אני מבקש תשובה משפטית אלה רק דעת תורה.
תשובה: לפני שאענה לשאלתך עליך לערוך שאלת הבהרה, יש לשאול את בעל החנות האם הוא מתכוין, שאם אדם יקנה ממנו וימכור לאחרים, הרי שהוא (בעל החנות) היה רוצה שהמכירה הראשונה תתבטל או שהוא בכל מקרה לא היה רוצה שהמכירה תתבטל אלא שהוא מבקש להטיל איסור על הקונים ממנו. אשמח לשמוע תשובתך ולאחר מכן אוכל בע"ה לענות על שאלתך. הרב תומר ישראלי
שאלה: חישוב ימי פרישות לאחר הפלה מוקדמת: ויישר כח על הקדשת הזמן ותשומת הלב. לצערי חוויתי כבר כמה פעמים הפלות בשלב מוקדם מאוד (שבוע 5-6). ההפלות הן בשלב כה מוקדם שאין עדיין דופק ויתכן שאישה אחרת לא הייתה יודעת כלל על ההריון. אציין שההפלות הן טבעיות (ללא צורך בהתערבות של כדורים או גרידה) שאלתי - כיצד לחשב את ימי הפרישות לאחר הפלה כזאת? הווסת שלי אינה קבועה.
תשובה: חוששים למחזור מיום ראיית הדם. אני מאד ממליץ לפנות ליעוץ למכון פוע"ה 1800071111 בנושא ההפלות, יש להם עצות רפואיות והלכתיות מצוינות.
שאלה: מרים הנביאה: מדוע מרים זכתה לכינוי נביאה בתורה לעומת משה, אהרון ויהושע ועוד שאר גדולי ישראל, שגם הם התנבאו ואף יותר ממרים? נכון שנבואתה הראשונה הייתה על מושיען של ישראל אבל היו עוד הרבה נבואות גם כן חשובות, אז מה יחודה של מרים? אשמח לקבל מקור אם יש.
תשובה: בתורה הודגש שמרים נביאה לפי שלא נכתבה שום נבואה ממנה ואילו לא הייתה התורה מספרת לנו שהיא הייתה נביאה לא היינו יודעים על מעלתה זאת, אלא מדברי חכמים. וטעם נוסף, מפני שנבואה היא בשני פנים: נבואה הבאה להדריך את העם ולהוכיח אותו או נבואה שבאה לקרב את האדם אל הקב"ה, ומרים בשירתה עם הנשים פעלה כנביאה, כלומר, כמי שמקרבת את ישראל לאביהם שבשמים. והראב"ע כתב (פרק טו): "אולי נקראה כן במצרים להפריש בינה ובין מי שהוא כשמה".
שאלה: נגיעה מבעד לתחפושת: אם אני לובש תחפושת ענקית של חיה (ומשמח בחתונות). האם מותר לי לנגוע באישה מבעד לתחפושת? היא מחזיקה את הכפפה של התחפושת ולא בי ממש. וגם אם אסור, האם יש להקל בכגון הכי (משמח חתונות)?
תשובה: אני חושב שזה מותר, היות וזה לא נגיעה ממש אלא באמצעות חציצה. אני לא אומר שזה הידור, אבל לא נראה לי שמצד הדין יש לאסור את זה.
שאלה: האם זה נחשב נדר?: קרה לי מקרה שמישהי שעזרתי לה לשבת. והיא שאלה אותי מי יעזור לה לקום. אמרתי שאני יעזור לה. אבל שכחתי לעזור לה. אחרי שנזכרתי שאלתי אותה מי עזר לך בסוף, והיא אמרה שמישהו אחר עזר לה. ביקשתי סליחה והיא סלחה לי. האם זה נחשב נדר?
תשובה: לא, לא שייך נדר.
שאלה: טבילת קומקום חשמלי: נסעתי לאח שלי לשבת לישיבה והוא אמר בשם הפוסק של הישיבה שגם קומקום חשמלי שיוצר ע"י גוים צריך טבילה אבל שמעתי שיש דעות להקל. מה דעת הרב להלכה לספרדים?
תשובה: אני חושב שצריך. נכון שגוף הכלי הוא לא ממתכת אלא רק הגוף חימום אבל זהו עיקרו של הכלי, בלעדיו הכלי לא מתפקד. ודאי שצריך טבילה. אם מפרקים את הקומקום בפירוק שלא כל אחד יודע להרכיב, אלא רק אם הוא חשמלאי ולמד את המקצוע, יפקע ממנו שם כלי, ואם יהודי ירכיב אותו הוא לא יצטרך טבילה.
שאלה: רשלנות רפואית: בנוגע לדינו של רופא שהתרשל בעבודתו וכתוצאה מכך המטופל הלך בדרך כל בשר. האם הוא גולה או שמא קרוב למזיד?
תשובה: אם התרשל רשלנות פושעת זה משהו אחר אבל בשוגג הוא פטור, זה נקרא אנוס.
שאלה: עיסוי זוגי: מידי פעם אני הולך -בברכת אשתי- לעיסוי רפואי מקצועי ע"י גבר. הצעתי לאשתי לבוא איתי לעיסוי זוגי (- עיסוי רפואי-) ע"י אותו מטפל שאצלו אני מבקר להרגעת הגוף, לצורך הרגעה גופנית ונפשית, והיא מסתייגת מכך בטיעונים דתיים, מה הבעיה עם זה? והאם יש איסור ללכת עם בעלך לעיסוי ומול עיניו?
תשובה: עיסוי וכן טיפול פיזיותרפי חייבים להיות חד-מיניים, גבר יטפל רק בגברים ואישה רק בנשים.
שאלה: האם אדם סובל יותר מחבירו: לכבוד הרב!! יש לי ויכוח עם חבר שלי, והיינו רוצים לשמוע את חוות הדעת של הרב, הויכוח שלנו הוא כזה, והוא מחולק לשתי שאלות: א. האם יש אנשים שהחיים שלהם יותר קשים מחיים של אנשים אחרים? ב. כלומר ברור לנו שאי אפשר להעמיד אדם מול אדם ולהגיד החיים של א יותר קשים מהחיים של ב, אבל האם אפשר לומר שלרוב האנשים בעולם יש חיים קלים ויש אנשים שחייהם קשים יותר? היינו שמחים אם הרב יוכל קצת להסביר.
תשובה: חכמינו אמרו הכל בידי שמים חוץ מיראת שמים. לאמר שגורלו של אדם בידי שמים ויש אנשים שנולדים לתנאי חיים קשים, ויש שנולדים לתנאי חיים קלים. ההנהגה האלוקית למעלה מהבנתינו. אך ברור שהכל לטובה גם אם זה לא נראה כך לעינינו. לכל אדם יש יעוד ובהתאם ליעודו בעולם ניתנים לו כוחות והתמודדויות. ואם הוא חי בתנאים קשים זה יעודו להתמודד ולעבוד את ד' במצב שהוא נמצא וזה לטובתו.
שאלה: נבואות משה רבנו: הקדוש ברוך הוא הודיע למשה לפני 10 המכות שהוא הולך להכביד את לב פרעה ושיהיו הרבה מכות. מדוע בגילוי בסנה הקדוש ברוך הוא מלמד את משה לעשות ניסים עם המקל והצרעת כאשר הוא אומר לו שזה תלוי בסיטוצאיה, הרי ה יודע מה הלך לקרות ולמה יאמינו ולמה לא?
תשובה: כבר האריכו הראשונים להסביר שידיעת הקב"ה אינה סותרת את הבחירה של האדם. ואע"פ שהקב"ה יודע את העתיד, נשארת לאדם הבחירה אם להיות צדיק או רשע, או להיות טוב וישר או להפך ח"ו, ועוד. ויסוד הדבר הוא הפער ובהבדל שבין ידיעתנו והכרתנו לבין אופן ידיעת האל, שהיא עליונה ומרוממת מאיתנו עד שלא נוכל להבינה, ומכל מקום אין היא סותרת את הבחירה. ולכן למרות שה' יודע מה שהיה הוא מדבר אל משה כאל מנהיג של עם שיש לו בחירה, להאמין או שלא. מה עוד שהקב"ה יודע שבמצבים קשים, כמו שהי ישראל במצרים, צריך הרבה חיזוק לאמונה, והקב"ה דוחף את משה לחזק את אמונת העם בגאולה. ולכן כופל את אותותיו.
שאלה: תרומת ביציות: אני נמצא בשליחות באמריקה, ונשאלתי ע"י בחורה דתיה נשואה, האם מותר לה לתרום ביציות תמורת כסף, אם כן,מה הם התנאים? (המטרה שלה זה לגייס כספים על מנת לגור בארץ)
תשובה: אם מקבלת הביצית היא יהודיה עלולה להיווצר בעיה של אח שישא את אחותו. אם המקבלת נוכריה אין חשש כזה. הנושא הכספי הוא בעיה חדשה שלא נידונה דייה בפוסקי ימינו. בעקרון, אסור לאדם למכור את אברי גופו, הם אינם שלו ואינם עודמים לסחורה. ניתן רק לתרום אותם למי שזקוק. עם זאת שערות מותר למכור כי הן עומדות לתספורת וגדלות מחדש. ייתכן שגם דם מותר למכור כי הוא מתחדש. ביציות אינן מתחדשות אך מאידך המאגר גדול, הן מבשילות מדי חודש ויש עודף שהאישה אינה זקוקה לו נושא זה צריך הכרע.
שאלה: חלב סתם: אני עומד לנסוע להונג קונג בענייני עבודה. מבירורים שערכתי עולה כי אין אפשרות להשיג חלב ישראל אלא רק חלב פרה מיובא מאוסטרליה או צרפת של חברת PURA המוחזק כ"חלב סתם", לפי ההיתר של הרב משה פיינשטיין זצ"ל. האם ניתן לסמוך על היתר זה?
תשובה: אני לא מכיר את החברה, אני לא יכול לענות על זה. יש לשאול את היהודים שגרים שם.
שאלה: רחיצת אבא זקן על ידי בתו: בזמנו, שסבא היה עוד בחיים, אימי ואני היינו עוזרות לו להתלבש ולהתקלח מפני שלא יכל יותר לעשות זאת לבדו. האם ישנה בעיה עם זה שאמא שלי - בתו למעשה, תעזור לאביה בדברים הללו? האם זה כיבוד הורים או שזה נגד ההלכה? מאוד אשמח אם אקבל על כך תשובה.
תשובה: לא ראוי שבת תרחץ את אביה אלא א"כ אין בררה.
שאלה: עבודה בכלא בשבת : אני בחור דתי. כרגע אני לא עובד והוצע לי לעבוד בכלא בבאר שבע. כלא חדש שהוא כלא פרטי השייך ללב לבייב. העבודה כמובן עם שבתות. האם מותר לי לעבוד שם, וגם שבת? אם מותר לעבוד בשבת, האם מותר לי לנסוע עם ההסעה בשבת? אני צריך תשובה מהירה שאני לא יפספס את העבודה
תשובה: השאלה היא מה נדרש לעשות בשבת? אם נעשות מלאכות אסורות לא ניתן לעבוד שם בשבת. ובאשר להסעה, ע"י יהודי בודאי שאסור אולם גם ע"י גוי אין להשוות זאת להתר שניתן להסעה לבתי חולים. אומנם את האסירים יש לשמור גם בשבת אולם אין להשוותם לחולים. צריך להתיעץ עם רב השב"ס, כמדומני שהרב יהוידה ויזנר הוא רב השב"ס.
שאלה: משה רבנו לא נכנס לארץ: משה נענש ע"י הקב"ה שלא יכנס לארץ ישראל. בגין אילו מעשים נענש משה?
תשובה: עיין בספר במדבר פרשת חקת (פרק כ) ותמצא שעם ישראל היה צמא למים והקב"ה אמר למשה ואהרון לדבר אל הסלע ואילו הם במקום לדבר הכו בסלע בכדי שיצאו מים.
שאלה: בני ישראל במכות מצרים: מה עשו בני ישראל בזמן מכות מצרים? הם לא עבדו יותר ועדין לא קבלו את התורה מה למדו, מה לימד שבט לוי? ואיפה ניתן למצוא חומר על הנושא?
תשובה: עיקר השעבוד הורד מהם במכת ברד והם כנראה התכוננו ליציאה. השעבוד הרי הורד בשלבים: במכת ערוב פרעה הוריד את השעבוד הקשה בחומר ובלבנים ושאר השעבודים נשארו, במכת ברד הוא הוקיר את ישראל ואמר: "ה' הצדיק ואני ועמי הרשעים" והוריד את השעבוד לגמרי. כשהם היו במצרים, הם היו כמו אנשים שאין להם תורה ומצוות, מה הם עושים כל היום? כך עשו בישראל. שבט לוי, שהיה להם תורה ומצוות, מן הסתם המשיכו בדרכם אבל רוב הציבור באמת לא היה לו שום דבר.
שאלה: מורים רוחניים ביהדות: האם תקשור עם מורים רוחניים (לא מתים לא גילוי עתידות) מותר לפי היהדות? הרי ידוע שהרבה מאוד רבנים מוכרים מקבלים את התשובות שלהם מתקשור כדי לענות להרבה אנשים על שאלותם ובעיות בלי להכיר אותם בכלל! הרי מאיפה שהוא הם מקבלים את התשובות.
תשובה: אני לא מכיר דברים כאלה. אצלנו בתורה כתוב "תמים תהיה עם ה' אלוקיך", לא ללכת לכל מיני דברים מיסטיים רק בזמן שהייתה נבואה הלכו לנביא, אבל לא להתקשר לכל מיני דברים לא רציונלים. זה לא דרכה של תורה, ולכן אני לא יכול להתייחס לזה כי אני לא מכיר את זה.
שאלה: קניית ספרים חיצוניים: לאחרונה ספריית ידיעות הוציאה סדרה של ספרים חיצוניים ביניהם מקבים, צוואת השבטים, בן סירא (כמדומני). האם מותר לקנות ספרים אלה?
תשובה: מותר לקנות דברים כאלה, אבל היות ואין לנו עדות של ח על אמיתותם, אנחנו לא יכולים לסמוך במאת האחוזים שמה שכתוב שם זה אמת. מה שמסור אצלנו בתלמודים, הבבלי והירושלמי, ובספרות המדרשית זה מה שמסרו לנו ח וזה אמין עלינו, בשאר הספרים אנחנו לא יכולים לדעת. אני לא רוצה להגיד שלא, אבל אני לא יכול להגיד שכן.
שאלה: איך להתגבר על מידת הכעס: בזמן האחרון אני שמה לב שאיני שולטת במידת הכעס שלי. אני ישר מתעצבנת בלי לחשוב שנית. אני מנסה לעבוד על עצמי וכל הזמן אני רק חושבת על זה אך כשמגיע הרגע זה לא כל כך יוצא לפועל ואחרי זה אני נורא מתאכזבת שלא הצלחתי ופגעתי בסובבים אותי. האם יש משהו שאני יכולה עוד לעשות לשיפור המצב? (מעשים, ספרי קריאה וכד )
תשובה: הכי טוב, ללמוד בקביעות את הספר: מסילת ישרים, שהוא מיישר את המידות של האדם. כדאי גם לקבל על עצמך שבעת כעס את שותקת. זה לא קל, אבל התמדה תעזור לך להתגבר על הכל. בהצלחה.
שאלה: להוריד את קדושת הסטנדר: היה לי סטנדר ששימש אותי ללימוד של ספרי קודש, ועכשיו קניתי סטנדר חדש יותר, שבו אני משתמש ללימוד. האם מותר לי להשתמש בסטנדר הישן כדי לשים עליו ספרי חול, מדעים וכדו?
תשובה: אני חושב שכן, זה לא ממש תשמישי קדושה.
שאלה: ללכת לבית הכנסת המרוחק מהספרייה: בתקופת הבחינות אני נמצא שעות רבות בספריית האוניברסיטה כדי ללמוד. בד"כ אני מתפלל בביה"כ של האוניברסיטה, הממוקם מרחק של כ-7 דקות הליכה (לכיוון אחד). עכשיו, כיוון שרוב הסטודנטים נמצאים בספריה - מארגנים שם מספר מניינים, של מנחה ובערב של ערבית. (יש לציין שמתפללים במקום שקט ומסודר בספריה, ואין בעיה להתרכז שלא להפריע ללומדים). האם אני צריך, לתפילת מנחה וערבית, לעזוב (פעמיים) את הספרייה כדי להתפלל דווקא בביה"כ, שבנוסף להליכה עם התיק הכבד על הגב הלוך ושוב בדרך תלולה יוצא שאני הולך כחצי שעה בסה"כ ביום אל ביה"כ וחזרה ממנו לספריה, או שאפשר להתפלל באחד המנינים שמארגנים סטודנטים בספריה?
תשובה: אפשר להתפלל בספריה במניין.
שאלה: פרקי אבות : מדוע קוראים לפרקי האבות פרקי אבות ולא מסכת אבות? ומדוע נוהגים ללמוד אותה בשבת אחרי מנחה?
תשובה: רוב המפרשים מכנים את אבות "מסכת אבות" ולא פרקי אבות. אומנם בעיקר בסידורים היא מכנה "פרקי רבות" מפני שהיא נקראת פרק פרק, כל שבת פרק אחד. ואולי גם מפני שלפרקי אבות שישה פרקים, רק חמישה מהם הן מיסוד רבי יהודה הנשיא, והפרק השישי נוסף מאוחר יותר. ואולי נהגו להבחין בין מסכת אבות שהם חמשת הפרקים הראשונים, לבין פרקי אבות הכוללים גם את הפרק השישי. לקראת מתן תורה וכהכנה למתן תורה לומדים את מסכת אבות, כדברי הגמרא (ב"ק ל.): מי שרוצה להיות חסיד יקים את דברי מסכת אבות.
שאלה: דבר במקום שחין: מדוע כתוב (שמות ט טו) "ואך אותך ואת עמך בדבר" לאחר מכת שחין, לכאורה היה צריך לומר ואך אותך ואת עמך בשחין?
תשובה: משה מזכיר לפרעה את מכת הדבר ולא את מכת השחין, למרות שהיא האחרונה שהיכה אותו ה', מפני שמכת השחין אינה גורמת מיתה ואילו מכת הדבר גרמה מיתה לחיות ולבהמות ויכולה היתה לגרום גם מיתה לאדם. אלא שהקב"ה לא הרג את פרעה במכת הדבר כדי להעמידו ולהראות לו את כוחו כדי שידע שאין כה' אלוקינו בכל הארץ.
שאלה: לימוד ותפילה מול עכברים או אוגרים וכד : יש לנו בכיתה עכברים שקנו אותם בכסף של כל הכיתה. כמה ילדים התלוננו שהריח מפריע, אך הרוב אינו סבור כך. המורה אמר לסלקם בגלל שאפילו שהמיעוט סובל עושים כדעתם (ואז אלו ששילמו וכן בעל הכלוב יפסידו). האם יש צד של בעיה של תפילה ולימוד תורה במצב זה?
תשובה: אם יש ריח לא טוב אסור לומר דבר שבקדושה אבל אם אין ריח לא טוב, סתם נמצאים שם עכברים, מותר לומר.
שאלה: גט לחומרא: התייעצתי עימכם בעבר אך ברשותי עוד מספר שאלות. האם כשחוזרים להיות יחד כמו חברים לאחר גירושים זה נחשב כנישואים? האם גם עם הגרוש שלי חזר בתשובה ונשוי זה לא בעייתי לקרוא לו לגט שני? האם הגיוני שזה מה שמעכב אצלי זיווג כבר הרבה זמן?
תשובה: אינני יודע מה מעכב את הנישואים,אני רק יכול להצטרף לתפילות שתמצאי בקרוב את זיווגך. בנוגע לעצם השאלה אכן אסור לזוג שהתגרש להיות בקשר אישותי (ובכלל גם לכל איש ואישה) ללא קידושין וחופה. פעמים שקשר אישותי בין בני זוג לאחר שהתגרשו מצריך גט ופעמים שלא. הדבר יכול להתברר רק בבית הדין הרבני במעמד הצדדים.אין מנוס הדבר הוא בירור אמיתי ונצרך אף שהוא מהווה חיטוט בפצעי העבר, כדאי לעשות את זה ולסיים אחת ולתמיד עם הסיפור הזה, גם מהסיבה ההלכתית וגם מזה שנראה שהדבר מציק ומעיק לך.
שאלה: הכשר לעוף: האם הכשר מהדרין של הרב אויערבאך לעוף נחשב להכשר מהודר שמי שמקפיד על אכילת הכשרים מהודרים יכול לאכול? האם עדיף לאכול הכשר מהדרין ספרדי?
תשובה: מה נקרא בעינך הכשר מהודר? ומה אתה נוהג לאכול כיום? איזה סוגי הכשרים כולל בשרים?
שאלה: כיסוי ראש בערב החתונה: עומדת אני להתחתן בשעה טובה והייתי מעוניינת לדעת מה פסיקת הרב בנושא כיסוי ראש בחתונה עצמה. אני ספרדיה ובעלי לעתיד אשכנזי. האם חייבים לשים כיסוי ראש אחרי החופה, אחרי חדר הייחוד או רק ביום שאחרי? אוסיף ואומר, שייגרם לי צער לכסות את ראשי בערב החתונה.
תשובה: אין חובת כיסוי בערב החתונה אלא רק למחרת. עם זאת, תשארי עם ההינומה על ראשך כל הערב חוץ מבשעת הריקודים עם הבנות.
שאלה: כלי מתכת ספק כשרים: בחדר האוכל אצלנו יש סכו"ם ממתכת המוגדר בשרי. אני עובד מדינה ע"כ הכלים אמורים להיות כשרים. במשך שנה וכמה חודשים שאני נמצא שם, ראיתי פעמיים אנשים (לא במודע כמובן) אוכלים עם הסכ"ום הבשרי אוכל חלבי (ככה"נ קר, אך יש מצב שגם חם). יש לציין כי הכלים נרחצים היטב. האם יש מקום להקל (בדיעבד) ולהשתמש בכלים לאכילת בשר?
תשובה: כן, כי אפילו אם הם נשטפים ביחד, זה לא חום שיכול להבליע ולהפליט ולאסור את הכלים. לכתחילה באמת לא לעשות, אבל בדיעבד זה לא אוסר.
שאלה: דין דתל"ש: מהי הגדרת דתל"ש מבחינה הלכתית וההשלכות הנובעות מכך. כיצד בתור שומרי תורה ומצוות עלינו להתייחס אליו?
תשובה: צריכים להקרין לו שאנחנו לא מרוצים מההתנהגות שלו, לא לתת לגיטימציה לדבר כזה. שידע שהציבור שלנו לא משלים עם זה, זו תופעה שאינה ר. הוא קיבל את החינוך הנכון, ופתאום הוא הולך אחרי שרירות ליבו, זונח אורחות חיים של מסורת ישראל של אלפי שנים, ללכת אחרי התרבות של המערב.
שאלה: האם אנחנו דומים לצדוקים?: בזמן האחרון לימדו אותנו על תקופת בית שני, מלכות החשמונאים והמלחמה במלכות יוון ושאר הממלכות אז עד עליית הורדוס. בלימוד זה למדנו על הצדוקים שהוגדרו ככאלו שלא הטיפו להתבוללות אלא לשילוב הנאמנות לתורה לחלקים בתרבות היוונית. עלו לי הרבה מחשבות טורדניות עקב זה, שהרי לכאורה גם חלק מהדתיים באוכלוסיה, ואני בתוכם, יכולים ברמה מסויימת להיכנס להגדרה זו. האם ניתן להכחיש את העובדה שהתרבות המערבית נכנסה עמוקות לחיינו? כמעט כל חלק בחיינו מושפע ממנה. וכמובן שעדיין אנחנו שומרי מצוות וחשובה לנו הלאומיות היהודית, ויש דברים שאנחנו כמובן מסננים ממה, אבל זה נראה לי לכאורה לא כזה שונה מאלו הנקראו צדוקים. מהו המינון של השילוב שעלינו לשאוף אליו? האם עלינו לדחות את התרבות המערבית לגמריי מעלינו? הרי אף פעם לא נתקלתי בהתנגדות לאורך חיינו כעת, אף לא מרבניי. ועוד שנראה שהיחס אליהם היה טוטאלי ולא כמו היום שגם כלפי חלקים שאולי אפילו נחשבים גרועים מהם מבחינה מסויימת יש מיתון רב והבנה. אודה מאוד אם תוכל לענות לי ולהשקיט את ליבי
תשובה: בכל הדורות כולם עם ישראל מנהל דו שיח עם התרבויות שמסביבו. ניתן אפילו לומר שחלק מהשינויים התרבותיים שמתרחשים אצל הגויים נועדו בשביל שאנו נלמד מהם את הנקודות הטובות.הדרך שעם ישראל נהג בכל הדורות לנהל דו שיח אולם לא לקבל את התרבות של הגויים כמות שהיא אלא לגייר אותה. כך למשל עשה הרמב"ם עם הפילוסופיה של אריסטו. הוא למד אותה וגייר אותה כלומר נתן לה פנים חדשות, פנים יהודיות. כך גם אנו בדורנו שמתמודדים מול התרבות המערבית צריכים להיזהרממנה מחד. אולם לא ניתן לחשוב שנוכל להתעלם ממנה. אנו צריכים ללמוד את הדברים הטובים שאותם ניתן לקחת משם. ודאי שכל מה שקשור לפריצות וחולשה רוחנית אנו צריכים לדחות בשתי ידים. אולם עם נדע לשמור על גבורתנו ועמדתנו היהודית נוכל לקחת גם מהתרבות המערבית דברים טובים. את העבודה הזו של גיור התרבות הגויים צריכים לעשות אנשים גדולים בתוכנו. הם צריכים להיות המסננת שלנו בתהליך הגיור של התרבות הגויית. משום כך יש חשיבות עצומה להיות קשור לתלמידי חכמים ולשמש אותם. כך נדע מה ראוי ומה אינו ראוי.
שאלה: עבודה עם נשים בחדר כושר: אני מדריך בחדר כושר ויש שם גם נשים. אני חובש כיפה. האם עלי להוריד את הכיפה מחשש לחילול השם?
תשובה: תלבש כובע, שלא יראה שאתה דתי. אם נשים לא לבושות שם בצניעות   זו לא עבודה בשבילך.
שאלה: סוודר שהוחלף בגן בטעות : הבן שלי כנראה החליף את הסוודר שלו בגן עם ילד אחר, זאת אני יודעת כי היה כתוב על הסוודר שחזר איתו שם של ילד אחר בנוסף לשם שלו, וכן נראה לי שהמידה של הסוודר שלו היתה 4 והוא חזר עם סוודר במידה 6. החזרתי את הסוודר לגן כדי שיחליפו איתנו בחזרה, הסוודר נמצא בגן כבר כחודשיים, ואף אחד לא לקח אותו, השם השני שמופיע על הסוודר זהו שם שלא קיים בגן. יתכן וההחלפה בוצעה כבר בשנה שעברה ולא שמתי לב. שאלתי גם את הגננת של שנה שעברה והיא אמרה שאף אחד לא חיפש סוודר זה. אין לי שמץ של מושג עם מי הוא החליף את הסוודר, ואולי בכלל זה הסוודר האמיתי שלו ומישהו בטעות כתב עליו שם אחר. האם מותר לי לקחת את הסוודר? האם זה ספק גזל, כי יתכן שהילד שהסוודר אכן שייך לו לא קיבל את הסוודר שלנו, אלא ילד אחר בטעות לקח גם את הסוודר שלנו וגם את הסוודר שלו?
תשובה: חסרים לנו מספר פרטים על מנת לענות על השאלה: מהשאלה עולה כי יש שני שמות הרשומים על הסודר האם ידוע לך מי רשם קודם? אם את רשמת קודם מסתבר שהסודר שלכם, ואם את רשמת אחר שהיה רשום שם מסתבר לומר שהסודר אינו שלך. כמו כן מדוע לא לברר אצל ילדי הגן משנה שעברה, האם יש מישהו ששמו כשם הרשום על הסודר וכן האם יש לו אח בשם זה וכדומה? בירורים אלו יקלו להבהיר את המקרה ולענות תשובה נכונה.
שאלה: שמו של משה רבנו: שמו של משה ניתן ע"י בת פרעה. בהנחה שבת פרעה מצאה את משה יותר משמונה ימים לאחר היוולדו ובהנחה שנעשה לו ברית מילה, אני מניח שהוריו נתנו לו שם משלהם. האם הוריו אכן נתנו לו שם, ואם כן למה שם זה לא מוזכר בשום מקום?
תשובה: אנחנו לא יכולים להגיד סברות שאנחנו לא יודעים. היא קראה לו משה, וכך זה נשאר. אני לא יודע אם ניתן לו שם אחר. לא מסתבר.
שאלה: הטעם למצוות עירובין: מה הטעם האמוני של מצוות עירובין?
תשובה: עירובי חצרות - ח גזרו שבשבת אדם לא יוציא מהבית הפרטי שלו אפילו לחצר מחשש שמא יבוא לטלטל מהבית שלו לרשות הרבים. על ידי הערוב עושים שכביכול כולם נמצאים ברשות אחת. יש מקום מוקף מחיצות ובנוסף לזה גם כולם משותפים כאילו יש להם מקום אכילה אחד, וזה כמו שהם באותו בית ואותה רשות. דבר זה יזכיר לאדם שלא יבוא לטלטל מהבית הפרטי שלו לרשות הרבים. ח רצו לעשות בכך היכר למנוע אנשים מלעשות טעות. ערובי תחומין - יש מחלוקת ראשונים, על הפסוק שקראנו בפרשת השבוע "אל יצא איש ממקומו", לגבי הליכה מחוץ לתחום י"ב מיל שזה כ-12 קילומטר, כשיעור מחנה ישראל. לפי הרמב"ם זה אסור מן התורה. "שבו איש תחתיו"   מקומו של אדם הוא כמו מחנה ישראל ולא יותר. ח הגבילו ואמרו שלא ילך אדם יותר מאלפיים אמה, שזה בערך קילומטר, מחוץ לישוב ממקום הגדר או הבית האחרון אלא אם הוא שם במרחק הזה לפני שבת ערוב תחומין. זאת אומרת, הוא שם מזון שתי סעודות כאילו הוא שובת שם, ואז מותר לו ללכת, נגיד לכיוון מזרח של הישוב שלו, עוד אלפיים לכיוון מזרח, אבל לא ילך לכיוון מערב. כל זה כדי לזכור את הנושא של קדושת השבת, שאדם בשבת לא ילך יותר מהמקום שלו. ח הגבילו את האדם כדי שלא יבוא לאיסור תורה. השבת נועדה למנוחה ושאדם יתייחד עם בוראו ולא יתעסק בדברים אחרים, בדומה לכך שהתורה אסרה על מלאכה בשבת. בקיבוצים לפני שהייתה הפרטה, כשהיה מטבח מרכזי, לא היה צריך לעשות ערוב של אוכל לכולם, כי בלאו הכי כולם מקבלים את האוכל מהמטבח המרכזי, אבל הקיבוץ היה צריך להיות מוקף גדר או צורת הפתח. לפני שהגיע תהליך ה הקיבוצים עדיין לא היו מגודרים ורק לאחרונה אנחנו רואים שהרבה ישובים והרבה קיבוצים צריכים להיות מוקפים בגדר. בקיבוץ שיש עדיין מטבח כללי ויש גדר או צורת הפתח, כמו שנוהגים בכל הישובים, מותר לטלטל בכל הקיבוץ.
שאלה: תפילת מנחה קודם זמנה: אדם התפלל תפילת מנחה בין חצות היום לבין זמן מנחה גדולה, מה יעשה?
תשובה: בדיעבד יצא.
שאלה: מחבת חלבית עם מרית בשרית: ילדיי בישלו תבשיל חלבי במחבת חלבית - וערבבו עם מרית בשרית (שלא השתמשנו בה קודם מספר חודשים). ברור לי שהמרית נטרפה וזרקתי אותה, אבל מה לגבי המחבת?
תשובה: מאחר והמרית לא הייתה בשימוש יש כאן דין של טעם נפגם ואין צריך להכשיר את המחבת.
שאלה: הדין על פרסום מאמר שייתכן וייקרא בשבת: ברוך השם התחלתי להיות פעיל בכל מיני פורומים שונים באינטרנט, בעיקר בקהילות המדברות על יהדות וקירוב רחוקים ב ה. מבחינת העיקרון, ישנה אפשרות לכל יהודי ויהודיה יקרים לפרסם מאמרי קודש-התחזקות, פלאי הבריאה וכו. כעת, כיוון שהפורום לא מנוהל ע י אנשים יראי שמיים (פורום גדול-בכלליות הנהלה חילונית) ישנה סבירות גדולה שגם אנשים מחללי שבת יכנסו בשבת קודש ויקראו את המאמרים. מה הוא הדין על פרסום מאמר ביום חול שפרסמתי, אם אדם נכנס וקורא ביום שבת, האם האשמה עלי? וכמו כן, האם יש דבר שבאפשרותי לעשות, כגון: לכתוב בכותרת המאמר "לא להכנס בשבת"?
תשובה: אתה מפרסם בהיתר, אם מישהו מחלל שבת זה לא באחריות שלך. אני לא חושב שאתה צריך לכתוב שלא יכנסו בשבת, וכי יש לך שליטה על זה? הרי הם גולשים לכל מקום שהם רוצים.
שאלה: לא תחנם בחתונה אצל הפועל: פועל ערבי שעובד אצלי הרבה פעמים והזמין אותי לחתונה של הבת שלו וביקש נורא שאבוא. האם מותר לבוא ולאמר רק מזל טוב?
תשובה: אם זה יחסי אנוש יהיה מותר, רק אל תאכל שם כמובן.